Strandkanten på lille Nautøya i Herøy har aldri vært renere. Der har to år gamle Nusse tatt saken i egen munn.

I all hemmelighet går hun på ryddetokt, og tar med seg alt fra handleposer til svarte søppelsekker hjem.

– Når hun kommer til terrassedøren, reiser hun seg opp og banker på med poten, forteller den stolte matfaren, Martinus Feie.

Kan ha ryddet hele nabolaget

Etter at fortellingen om Nusse kom på trykk i lokalavisa Vestlandsnytt, ble hun rikskjendis over natten. Flere nasjonale aviser tok kontakt og ville ha bildebevis på Nusses dugnadsarbeid.

Jeg har aldri sett henne hente plast, bare når hun kommer med det. Martinus Feie

Feie har sin egen teori om hvorfor Nusse plutselig har blitt miljøagent. Han er selv ivrig på å plukke plast og Nusse vandrer ikke så altfor langt fra føttene hans. Feie tror hun må ha sett ham rydde og forstått at han ikke vil ha det der.

– Strandkanten ved huset vårt har aldri vært så ryddig. En dag var det så mye plast som lå på terrassen at jeg trodde hun hadde vært hos naboen for å rydde, forteller Feie og ler.

Se miljøagenten Nusse i aksjon Du trenger javascript for å se video.

Nusse kan tro matfar spiser plast

Feies teori kan stemme, mener en av Norges fremste katteekspert, Bjarne Olai Braastad.

Det er ikke godt å vite om katten kanskje tror at eieren spiser denne plasten. Bjarne O. Braastad

Professor og katteekspert Bjarne O. Braastad sammen med katten Rampoline. Foto: Audun Braastad

– Katten kan ha oppfattet at plast er noe som eieren gjerne vil ha. Kanskje den tror det er mat til familien, sier Braastad, som er professor i etologi ved Norges miljø- og biovitenskapelige universitet.

Å ta med seg ting hjem er grunnleggende for hunnkatter, ifølge Braastad. Det vanligste er mus og fugl, men det er også eksempler på katter som kan finne på å ta med seg andre materielle ting hjem til sine eiere.

– Kan man trene katter til å gjøre slikt?

– Det er ikke lett. Men, om en katt tilfeldigvis kommer med en plastpose og får veldig god belønning, da vil katten etter hvert skjønne hva som må til for å få den samme belønningen senere, sier Braastad.

Miljøagenten som ikke gir opp

Dette bildet tok Martinus Feie da han oppdaget Nusse komme bærende med en plastpose bort til terrassedøren. Foto: Martinus Feie / Privat

Feie har hatt katter før, men det er noe helt særegent med Nusse. Ikke bare gjør hun det lille ekstra for å redde miljøet, hun er heller ikke redd for vann.

Fryktløsheten har derimot sine baksider.

På en av sine ryddetokter i vannkanten ble Nusse bitt av det eieren tror var en oter. Et stort bitt på foten skulle derimot ikke stoppe henne. Etter lang sjukemelding, gikk hun rett tilbake i jobb.

– Hele strandkanten her er helt gullende ren. Du finner ikke en eneste plastbit om du går og leter etter det, sier matfar og gir Nusse velfortjent kos.

Martinus Feie sammen med to år gamle Nusse. Foto: Ingrid Telset Heltne / NRK

Mens du har lest denne artikkelen har det havnet 0.0 tonn plast i havet. Det tilsvarer 0 flasker eller 0 bleier. Mens du har lest denne artikkelen har det havnet0,0 tonnplast i havet Det tilsvarer 0 flasker eller 0 bleier. Ta quizen og redd hvalen

Del dine bilder og video av søppelrydding med oss i NRK ved å bruke #nrkplast eller skjemaet under: